Document ID: 31999R2421

RÅDETS FORORDNING (EF) Nr. 2421/1999
af 15. november 1999
om ændring af forordning (EF) nr. 2111/1999 om forbud mod salg og levering af olie og visse olieprodukter til visse dele af Forbundsrepublikken Jugoslavien (FRJ)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 301,
under henvisning til Rådets fælles holdning 1999/691/FUSP af 22. oktober 1999 om støtte til de demokratiske kræfter i Forbundsrepublikken Jugoslavien (FRJ)(1),
under henvisning til forslag fra Kommissionen, og
ud fra følgende betragtninger:
(1) Visse kommuner og andre bestemmelsessteder inden for Republikken Serbien bør inden for rammerne af "energi for demokrati"-initiativet kunne få leveret produkter, der er omfattet af anvendelsesområdet for forordning (EF) nr. 2111/1999(2), og denne forordning bør derfor ændres, så det bliver muligt at foretage sådanne leveringer;
(2) for at sikre opfyldelsen af de målsætninger og nærmere betingelser, som Den Europæiske Union har vedtaget for ovennævnte initiativ, og for at undgå, at programmet berører bestemmelserne i den omhandlede forordning negativt, bør der indføres en ordning for tilladelser -
UDSTEDT FØLGENDE FORORDNING:
Artikel 1
Følgende artikler indsættes i forordning (EF) nr. 2111/1999: "Artikel 2a
1. Uanset artikel 1 kan de kompetente myndigheder i medlemsstaterne efter modellen i bilag II og efter vurdering i hvert enkelt tilfælde give tilladelse til salg, levering eller eksport af de produkter, der er opført i bilag I, og tilknyttede aktiviteter, forudsat at:
- det foregår inden for rammerne af 'energi for demokrati'-initiativet som omhandlet i Rådets fælles holdning 1999/691/FUSP og
- disse myndigheder i overensstemmelse med stk. 2 har fået klart bevis for, at de endelige brugere af eller endelige bestemmelsessteder for produkterne er de kommuner, der er opført i bilag V.
2. Kommissionen fastlægger procedurer og mekanismer, som gør det muligt for medlemsstaternes kompetente myndigheder at skaffe sig klart bevis for den endelige brug eller det endelige bestemmelsessted som omhandlet i stk. 1. Disse procedurer og mekanismer anvendes fra datoen for deres meddelelse til nævnte kompetente myndigheder eller for deres offentliggørelse i De Europæiske Fællesskabers Tidende, hvis denne dato er tidligere.
Så længe Kommissionen endnu ikke har fastlagt sådanne procedurer og mekanismer, må de kompetente myndigheder kun give tilladelse, hvis de har modtaget klart bevis i overensstemmelse med modellen i bilag IV.
3. De kompetente myndigheder i medlemsstaterne giver hinanden meddelelse om tilladelser, der gives i henhold til denne artikel, og om, hvad de har modtaget som klart bevis.
Artikel 2b
Kommissionen ændrer listen over kommuner eller endelige bestemmelsessteder i Republikken Serbien i bilag V i overensstemmelse med det, som Rådet har besluttet inden for rammerne af Rådets fælles holdning 1999/691/FUSP."
Artikel 2
Bilag V i bilaget til nærværende forordning tilføjes til forordning (EF) nr. 2111/1999.
Artikel 3
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 15. november 1999.

Labels: 18
3
14
5